မိၵႃႇရမႃႇတႃႇ_ဝိသႃႇၶႃႇ
ၵူၼ်းမီးလူင်ၸဝ်ႈယေးငိုၼ်း ထၼ်ႇၸရႃႇ ၵေႃႉပဵၼ်လုၵ်ႈၼွင်ႉၽြႃးပဵၼ်ၸဝ်ႈၼႆႉ မိူဝ်ႈတေဢဝ်လုၵ်ႈယိင်းမၼ်း ဝိသႃႇၶႃႇ ပွႆႇၵႂႃႇတီႈပုၼ်ႇၼဝတုၼ မိူင်းသႃႇဝထိၼၼ်ႉ မၼ်းသင်ႇၶေႃႈၵႂၢမ်းၼင်ႇပႃႈတႂ်ႈၼႆႉယူႇယဝ်ႉ။ ပဵၼ်ၶေႃႈၵႂၢမ်းတႃႇလုၵ်ႈယိင်းမေႃႇယူႇမေႃၵိၼ် ႁႂ်ႈလႆႈတၢင်းသိူဝ်းသႃႇၼႆႉသေတႃႉၵေႃႈ ပေႃးတူၺ်းၽိဝ်မၼ်းၵွႆးတႄႉ မိူၼ်ႁၢင်ႈ ဢမ်ႇၵပ်းၵၢႆႇၵၼ်လႄႈ ထိုင်တီႈ ၸဝ်ႈပေႃႈ ပေႃးဢမ်ႇယုမ်ႇသေ မီးၸႂ်ငမ်းငဝ်းၼိူဝ်လုၵ်ႈပႂ်ႉမၼ်းယူႇယဝ်ႉ။ ဝိသႃႇၶႃႇသပ်းလႅင်းၼႄတီႈပွင်ႇမၼ်း ၵမ်းဢၼ်ဢၼ်လႄႈ ၸင်ႇပွင်ႇၸႂ်ႁၼ်လီမႃးယူႇယဝ်ႉ။ ၶေႃႈၵႂၢမ်းသင်ႇသွၼ် (႑႐) ပိူင်လႄႈ တီႈပွင်ႇမၼ်းၸမ်း - မိူၼ်ၼင်ႇပႃႈတႂ်ႈၼႆႉယယဝ်ႉ။ ႑။ တေဢမ်ႇလႆႈဢဝ်ၾႆးတၢင်းၼႂ်း ဢွၵ်ႇၵႂႃႇတၢင်းၼွၵ်ႈ။ သင်ဝႃႈ ၵူၼ်းၼႂ်းႁိူၼ်းပေႃႈၸဝ်ႈၼၼ်ႉသေၵေႃႉၵေႃႉ ႁဵတ်းၽိတ်းမႅၼ်ႈသေဢၼ်ဢၼ်ၼႆ ဢမ်ႇၼၼ် မီးလွင်ႈတွပ်ႇထဵင်ၵၼ်သေဢၼ်ဢၼ်ၼႆ လွင်ႈတၢင်းၸိူဝ်းၼၼ်ႉ တေဢမ်ႇလႆႈႁႂ်ႈၵူၼ်းတၢင်းၼွၵ်ႈ ဢၼ်ပဵၼ်ပိူၼ်ႈႁူႉၸွမ်း။ တေလႆႈထိင်းသိမ်းဝႆႉ။ ဢမ်ႇမီးၾႆးဢၼ်ယႂ်ႇလိူဝ်သေ ၾႆးဢၼ်ၽႅဝ်ၵႂႃႇတၢင်းၼွၵ်ႈ။ ႒။ ဢမ်ႇလႆႈဢဝ်ၾႆးတၢင်းၼွၵ်ႈ ၶဝ်ႈမႃးၼႂ်းႁိူၼ်း။ သင်ဝႃႈလႆးငိၼ်းၶၢဝ်ႇဢမ်ႇလီ ၵူၼ်းၼႂ်းႁိူၼ်းပေႃႈၸဝ်ႈသေၵေႃႉၵေႃႉတၢင်းၼွၵ်ႈၼႆ ဢမ်ႇၼၼ် ၵူၼ်းတၢင်းၼွၵ်ႈသႄႉသွမ်းလၢတ်ႈလွင်ႈၵူၼ်းၼႂ်းႁိူၼ်းၼႆၸိုင် လွင်ႈတၢင်းဢၼ်ၼၼ်ႉ တေဢမ်ႇလႆႈလၢတ်ႈဢွၵ်ႇတီႈၼႂ်းႁိူၼ်း။ ဢမ်ႇမီးၾႆးဢၼ်ယႂ်ႇလိူဝ်သေ ၾႆးဢၼ်လုၵ်ႉတၢင်းၼွၵ်ႈမႃး။ ႓။ ၵေႃႉပဵၼ်လုၵ်ႈပႂ်ႉၼႆႉ တေလႆႈပၼ် ၵေႃႉဢၼ်ပၼ်ၼၼ်ႉၵွႆး။ သင်ဝႃႈ ၵူၼ်းတၢင်းၼွၵ်ႈမႃးၸေႇယိမ်ၶူဝ်းၶွင်ႇၼႂ်းႁိူၼ်းသေဢၼ်ဢၼ်ၼႆ တေမႃးသူင်ႇပၼ်ၶိုၼ်းယူႇ ပၼ်ၵႂၢမ်းမၼ်ႈၵႂႃႇသေ သမ်ႉမႃးသူင်ႇပၼ်ၶိုၼ်းၼႆ ႁႂ်ႈပၼ်ၵေႃႉၼၼ်ႉၵွႆး။ ႔။ ၵေႃႉပဵၼ်လုၵ်ႈပႂ်ႉၼႆႉ တေဢမ်ႇလႆႈပၼ် ၵေႃႉဢၼ်ဢမ်ႇပၼ်ၼၼ်ႉ။ ၸေႇယိမ်ၶူဝ်းၶူဝ်ၼႂ်းႁိူၼ်းယဝ်ႉ လၢတ်ႈဝႃႈ တေမႃးသူင်ႇပၼ်ၶိုၼ်းယူႇ ၼႆသေတႃႉ ၵေႃႉဢမ်ႇမီးၵတိသေ သမ်ႉဢမ်ႇမႃးသူင်ႇပၼ်ၶိုၼ်းၼၼ်ႉ ယႃႇပေပၼ်ၵေႃႉၼၼ်ႉ။ ၶူဝ်းၶွင်ၼႂ်းႁိူၼ်း ဢၼ်ဢမ်ႇမီးဢမ်ႇပဵၼ်ၼ်ႉ ပၼ်ယိမ်သေ ၵေႃႉဢၼ်ဢမ်ႇသူင်ႇၶိုၼ်းၼၼ်ႉ ၵႆႉၵႆႉယၢမ်ႈထူပ်းၺႃးၼႃႇ။ သင်ဢမ်ႇပၼ်ၸေႇယိမ်တႄႉ တေသုမ်းဢၼ်ၼိုင်ႈၵွႆး။ လွင်ႈၼႆႉ တႃႉဢမ်ႇပၼ်ၸေႇယိမ်တႄႉ ယင်းတေလီလိူဝ်ယဝ်ႉ။ '''႕။ ၵေႃႉပဵၼ်လုၵ်ႈပႂ်ႉၼႆႉ တေလႆႈပၼ် ၵေႃႉဢၼ်ပၼ်ၼၼ်ႉ။ မိူၼ်ၼၼ်ၼင်ႇၵဝ်ႇ ၵေႃႉဢၼ်ဢမ်ႇပၼ်ၼၼ်ႉၵေႃႈ တေလႆႈပၼ်။ မၢင်ပွၵ်ႈမၢင်လႂ် ၶူဝ်းၶွင်ၼႂ်းႁိူၼ်းႁဝ်း ပၼ်ယိမ်သေ သမ်ႉဢမ်ႇလႆႈၶိုၼ်းၵေႃႈ ပဵၼ်ၶူဝ်းၶွင်ဢၼ်ဢမ်ႇၸႂ်ႈ ဢမ်ႇမီးဢမ်ႇပဵၼ်ၼႆတႄႉ ၵေႃႉမႃးၸေႇယိမ်ၼၼ်ႉ ၽၢၼ်ၵေႃႈယဝ်ႉ၊ မီးၵေႃႈယဝ်ႉ၊ ႁူႉၸၵ်းၵၼ်ၵေႃႈယဝ်ႉ၊ ဢမ်ႇႁူႉၸၵ်းၵၼ်ၵေႃႈယဝ်ႉ တေလႆႈပၼ်ယိမ်။ ၶႂ်ႈပၼ်ၶိုၼ်း ဢမ်ႇပၼ်ၶိုၼ်းၵေႃႈလီ ယွၼ်ႉၵွပ်ႈလႆႈၸေႇယိမ်ပၼ်ၸိူင်ႉၼၼ်လႄႈ ပုၼ်ႈတႃႇပိူၼ်ႈသမ်ႉသၢင်ႇထုၵ်ႇၵႂႃႇၼႆၸိုင် ယွၼ်ႉၸေႇတၼႃႇလႄႈ လႆႈသုမ်းၶူဝ်းၶွင်ၵေႃႈ ၸႂ်ဢမ်ႇလူႉၸွမ်းမၼ်း။ ႖။ ၵေႃႉပဵၼ်လုၵ်ႈပႂ်ႉၼႆႉ တေလႆႈမေႃၼင်ႈ ႁႂ်ႈသၢင်ႇထုၵ်ႇလီ။ သင်ဝႃႈ ပေႃႈၸဝ်ႈမႄႈၸဝ်ႈ ဢမ်ႇၼၼ် ၸဝ်ႈၽူဝ်လႄႈ ၼွင်ႉၸၢႆးၽူဝ်၊ ပီႈဢၢႆႈၽူဝ်ၶဝ် လုၵ်ႉၸုၵ်းယူႇၼႆ ၵေႃႉပဵၼ်လုၵ်ႈပႂ်ႉၼႆႉ တေဢမ်ႇလႆႈၼင်ႈဝႆႉယူႇ။ ၶဝ်ၸိူဝ်းၼၼ်ႉ ၼင်ႈမူတ်းယဝ်ႉ လုၵ်ႈပႂ်ႉၸင်ႇတေလႆႈၼင်ႈ ၼႆႉပွင်ႇဝႃႈ မေႃၼင်ႈႁႂ်ႈသၢင်ႇထုၵ်ႇလီ ၼႆယဝ်ႉ။ ႗။ ၵေႃႉပဵၼ်လုၵ်ႈပႂ်ႉၼႆႉ တေလႆႈမေႃၵိၼ် ႁႂ်ႈသၢင်ႇထုၵ်ႇလီ။ မိူၼ်ၼၼ်ၼင်ႇၵဝ်ႇ ပိူၼ်ႈဢွၼ်ၵၼ်ၵိၼ်ယႅမ်ႉယဝ်ႉမူတ်း ၵေႃႉပဵၼ်လုၵ်ႈပႂ်ႉၼႆႉ ၸင်ႇတေၵိၼ်ယႅမ်ႉၸိုင် ၸင်ႇသၢင်ႇထုၵ်ႇ။ ၼႆႉၸင်ႇပွင်ႇဝႃႈ မေႃၵိၼ်ယႅမ်ႉႁႂ်ႈသၢင်ႇထုၵ်ႇလီယဝ်ႉ။ ႘။ ၵေႃႉပဵၼ်လုၵ်ႈပႂ်ႉၼႆႉ တေလႆႈမေႃၼွၼ်း ႁႂ်ႈသၢင်ႇထုၵ်ႇလီ။<br ႁဵတ်းသၢင်ႈၵၢၼ်ၼႃႈႁိူၼ်းယဝ်ႉတူဝ်ႈမူတ်းသေ ႁဵတ်းပၼ်ဝေႇယႃႇဝိတ်ႉၸၵူၼ်းထဝ်ႈယဝ်ႉ ပေႃးၶဝ်ၸိူဝ်းၼၼ်ႉ ၶဝ်ႈၼွၼ်းယဝ်ႉၵွၼ်ႇ ၵေႃႉပဵၼ်လုၵ်ႈပႂ်ႉၼႆႉ ၸင်ႇတေလႆႈၶဝ်ႈၼွၼ်း။ ၼႆႉပွင်ႇဝႃႈမေႃၼွၼ်းႁႂ်ႈသၢင်ႇထုၵ်ႇလီယဝ်ႉ။ ႙။ ၵေႃႉပဵၼ်လုၵ်ႈပႂ်ႉၼႆႉ တေလႆႈမေႃလူလွမ်လုမ်းလႃးၾႆး။ ၵေႃႉပဵၼ်ၸဝ်ႈၽူဝ်၊ ပေႃႈၸဝ်ႈမႄႈၸဝ်ႈ၊ ၽူႈယႂ်ႇၵူၼ်းလူင် ဢၼ်ၵွၼ်းၼႃႈႁိူၼ်းၸိူဝ်းၼၼ်ႉ တေလႆႈဝႆႉၸႂ်ၶဝ်မိူၼ်ၼင်ႇ ၵၢၼ်ႈၾႆးလႅင်းႁိူဝ်ႈယူႇသေ တေလႆႈလူလွမ်လုမ်းလႃးၶဝ်တႃႇသေယဝ်ႉ။ ႑႐။ ၵေႃႉပဵၼ်လုၵ်ႈပႂ်ႉၼႆႉ တေလႆႈမေႃၼပ်ႉထိုဝ်ၵိူဝ်းလီၽီငဝ်ႈၸဝ်ႈႁိူၼ်း။ တေလႆႈယုမ်ႇယမ်ဝႃႈ ၸဝ်ႈၽူဝ်၊ ပေႃႈၸဝ်ႈမႄႈၸဝ်ႈၼႆႉ ၽူႈယႂ်ႇၵူၼ်းလူင် ဢၼ်ၵွၼ်းၼႃႈႁိူၼ်းယူႇၸိူဝ်းၼၼ်ႉ ပဵၼ်တီႈႁဝ်းၵိူဝ်းယမ်လႄႈ တေလႆႈၶဝ်ႈဢွၵ်ႇၵပ်းသိုပ်ႇ ယဵၼ်ႇငႄႈဢူၼ်ႈဢွၼ်ႇယဝ်ႉ။ လွင်ႈသင်ႇသွၼ်သိပ်းပိူင်ၸိူဝ်းၼႆႉ ႁဵတ်းႁႂ်ႈၽွၼ်းလီ တႃႇသေၵေႃႉၵေႃႉ လႆႈသိူဝ်းသႃႇယူႇယဝ်ႉ။ ပဵၼ်ၶေႃႈသင်ႇသွၼ် ဢၼ်ဢိင်ၼိူဝ်ထမ်ႇမ၊ ဢၼ်ၶူပ်းငမ်ႇတင်းၵၢၼ်ထူပ်းမိုဝ်းၼၼ်ႉယူႇယဝ်ႉ။ ယိူင်းထိုင် လုၵ်ႈပႂ်ႉၵူႈၵေႃႉ ၸိူဝ်းမီးယူႇတီႈၵူႈႁိူၼ်းႁိူၼ်းၼၼ်ႉလႄႈ သင်ဝႃႈ ႁဵတ်းသၢင်ႈၸွမ်းပေႃးၼႆၸိုင် ၼႂ်းလေႃးၵလူင်ၼႆႉ တေလႆႈၵတ်းယဵၼ်သိူဝ်းသႃႇ ၶိုၼ်ႈယႂ်ႇမႂ်ႇသုင်သေ ပဵၼ်လွင်ႈလၵ်းလႅမ်းသႅမ်းၵႃႈ ဢၼ်ဢဝ်ၼမ်ႉၸိုမ်းသႅင်မႅတ်ႉတႃႇ လေႃႇတွင်ႈႁူတ်းဝႆႉၼၼ်ႉယူႇယဝ်ႉ။